Jafar Panahi

Jafar Panahi (født 1960) er en iransk filmregissør som er internasjonalt anerkjent. I 2000 vant han Gulløven for filmen Sirkelen, og i 2006 vant han juryprisen under Berlinalen med filmen Offside. Panahi er arrestert av iranske myndigheter, og ble 20. desember 2010 dømt til seks års fengsel. Samtidig fikk han forbud mot å regissere filmer eller skrive manus de neste 20 årene. Panahi støttet opposisjonen under og etter det kontroversielle valget i Iran i 2009.Jon Robin Halle (21. desember 2010): Streng dom for prisbelønt iransk regissør. Aftenposten.

Panahi ble tildelt Sakharovprisen for 2012.«Sakharov Prize for Freedom of Thought 2012», Europaparlamentet, 26. oktober 2012. Ved Filmfestivalen i Berlin 2015 ble han tildelt festivalens hovedpris Gullbjørnen for filmen Taxi Teheran (iransk tittel: تاکسی); jurylederen beskrev filmen som «et kjærlighetsbrev til filmkunsten».

Om filmen Ingen bjørner, som hadde premiere i 2022, skrev Aftenpostens filmanmelder at den var «årets mest fascinerende og urovekkende film». Iranske myndigheter pågrep Panahi på nytt i juli 2022 da han hadde protestert offentlig mot at to andre filmskapere hadde blitt satt i fengsel etter å ha fremsatt regimekritikk. Panahi ble løslatt i februar 2023, to dager etter at han gikk til sultestreik i fengselet, men hans kone opplyste da at myndighetene samtidig hadde erklært at han ikke var ferdig med fengselssoningen. I desember 2025 dømte en iransk domstol ham in absentia til ett års fengsel og to års reiseforbud for propagandavirksomhet mot Iran; han var på reise i USA da rettssaken gikk.

I 2025 ble han tildelt gullpalmen ved filmfestivalen i Cannes for Bare et uhell. Han har dermed blitt tildelt førsteprisen i de tre ledende filmfestivalene i Europa for tre filmer.

Bare et uhell kom på kino i Norge 20. februar 2026. NRKs anmelder Birger Vestmo skriver at filmen er et svarthumoristisk thrillerdrama som fordømmer regimet effektivt og som er skarp og underfundig. Noen av skuespillerne er amatører. Filmen omhandler en tidligere politisk fange som ved en tilfeldighet på et bilverksted møter det han tror var hans sadistisk fangevokter. Filmen tematiserer hevn versus tilgivelse. Panahi har vært fengslet flere ganger for kritikk av regimet i Iran. Filmene hans er aldri vist i Iran og kan derfor ikke være Oscar-kandidat for Iran. Bare et uhell er påmeldt fra Frankrike og er Oscar-nominert i klassen for beste internasjonale film og beste manus. Han skrev manus under soning og filmen ble innspilt hemmelighet. Øyvor Dalan Vik skriver i Dagens Næringsliv at filmen er både gruoppvekkende og svarthumoristisk. Vik skriver at filmen tematiserer moral i et korrupt samfunn.

 Filmografi 
 1995: Den hvite ballongen
 1997: Speilet
 2000: Sirkelen
 2003: Crimson Gold
 2005: Offside
 2011: This Is Not a Film
 2013: Closed Curtain
 2014: Taxi Teheran
 2018: 3 kvinner (engelsk tittel: Three Faces)
 2022: Ingen bjørner
 2025: Bare et uhell (fransk: , persisk: )

 Familie 
Jafar Panahis sønn Panah Panahi (født i 1984) er også filmskaper, og var blant annet klipper på filmen 3 kvinner (2018), som Jafar Panahi regisserte.

 Referanser 

 Eksterne lenker 



Kategori:Iranske regissører
Kategori:Mottakere av Sakharovprisen
Kategori:Filmfestivalen i Cannes
Kategori:Gulløven-vinnere
Kategori:Personer fra provinsen Øst-Aserbajdsjan